ОБРАЗЛОЖЕЊЕ

I. УСТАВНИ ОСНОВ

Уставни основ за доношење Закона о изменама Закона о запосленима у јавним службама садржан је у одредбама чл. 97. тач. 8) и 17) Устава Републике Србије, према којима Република Србија уређује и обезбеђује систем у области радних односа и друге односе од интереса за Републику Србију.

II. РАЗЛОЗИ ЗА ДОНОШЕЊЕ ЗАКОНА

Разлог за доношење Закона о изменама Закона о запосленима у јавним службама је потреба да се редефинишу рокови од којих почиње примена одредаба Закона о запосленима у јавним службама, у складу са предложеном изменом Закона о систему плата запослених у јавном сектору, а у циљу постављања примереног временског оквира за прелазак на нов систем плата у овом делу јавног сектора.

III. ОБЈАШЊЕЊЕ ОСНОВНИХ ПРАВНИХ ИНСТИТУТА

И ПОЈЕДИНАЧНИХ РЕШЕЊА

Чланом 1. мења се члан 155. Закона о запосленима у јавним службама, редефинисањем рокова од којих почиње примена одредаба о утврђивању основице.

Чланом 2. мења се члан 161. редефинисањем рока за доношење кадровског плана у складу са одредбама Закона о запосленима у јавним службама.

Чланом 3. којим се мења члан 163. редефенишу се рокови од којих почиње примена.

Чланом 4. уређује се ступање овог закона на снагу.

IV. ПРОЦЕНА ФИНАНСИЈСКИХ СРЕДСТАВА

ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити додатна финансијска средства у буџету Републике Србије за 2018. годину, као ни за две наредне буџетске године.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Доношење овог закона по хитном поступку предлаже се у складу са чланом 167. Пословника Народне скупштине („Службени гласник РСˮ, број 20/12 – пречишћен текст), будући да би недоношење овог закона по хитном поступку могло да проузрокује штетне последице по рад органа и организација. Доношење по хитном поступку неопходно је због ефикасног спровођења реформе јавне управе, односно ефикаснијег успостављања система плата, стварањем примереног временског оквира за прелазак на нов систем плата. Доношење по хитном поступку неопходно је због потребе благовременог планирања буџетских средстава неопходних за примену овог закона, како би се наредни буџетски процес припремио у складу са ефектима који настају извршењем одредби овог закона, као и за благовремено планирање и припрему свих аката послодаваца који су неопходни за имплементацију овог закона.